Fil 1:26 Soek Paulus sy eie eer? Wil hy deur mense geroem word? Nee, hy het al eerder gesê dat dit vir hom beter sou wees as hy sou sterf en dan meteens by Christus in die hemel sou wees. Ons moet bedink dat Paulus in sy lewe al baie vir die evangelie moes verduur. Jy kan jou goed indink dat hy uit die moeites van die lewe weggeneem sou wil word. Nogtans wys alles daarop dat Paulus vrygelaat is en dat hy weer die evangelie gaan verkondig het tot in Spanje toe. Dit was nie sonder dat hy weer vir Christus weer swaargekry het nie. Hy het daarna vir die tweede keer in Rome gekom en daar is hy toe doodgemaak omdat hy Christus as die Heer van die lewe bly bely het. Oor die vrylating wat Paulus in Fil 1 verwag, lees ons by Eusebius wat in die vierde eeu na Christus die kerkgeskiedenis beskryf: "Na homself met welslae te verdedig, is algemeen beweer dat Paulus weer uitgegaan het om die evangelie te verkondig, en later vir die tweede keer na Rome gegaan het en daar die marteldood onder Nero gesterf het." (Hist. Eccl. II,22,2)
Soek Paulus in sy vrylating sy eie eer? Nee, hy sien daarna uit dat Christus deur mense nog meer geprys word vanweë die verkondiging van die evangelie wat uit sy mond kom. Hy weet dat Christus hom baie het toevertrou om dit juis te kan verkondig as groot rykdom wat 'n mens net in Christus kan hê. Ons sien hier weer dat die groot doel van ons lewe is om so te leef dat Christus daardoor die eer en lof ontvang.